অভিষেকের নামে হলুদ পতাকা! ছেয়ে গেল দক্ষিণ কলকাতা, কিন্তু কেন?

কলকাতা: আসন্ন বিধানসভা নির্বাচনে (Assembly Election 2026) অভিষেক বন্দোপাধ্যায় (Abhishek Banerjee) যে দলের হয়ে ফের একবার ফ্রন্টফুটে খেলতে প্রস্তুত, তার ইঙ্গিত দিয়েছেন তৃণমূল (TMC) সুপ্রিমো মমতা বন্দ্যোপাধ্যায় (Mamata Banerjee) নিজেই। বিগত একাধিক বৈঠকে দলনেত্রী মমতা বন্দ্যোপাধ্যায়ের বার্তা এটাই ইঙ্গিত দিচ্ছে যে, আগামী দিনের ভোটযুদ্ধে তৃণমূলের ‘সেনাপতি’ হিসেবে উঠে এসেছেন অভিষেক বন্দ্যোপাধ্যায়।

এরই মধ্যে দক্ষিণ কলকাতাজুড়ে (Kolkata) এক নতুন ছবি দেখা যাচ্ছে। শুক্রবার সকাল থেকেই শহরের বিভিন্ন এলাকায় দেখা যাচ্ছে এক বিশেষ ধরনের পোস্টার, ব্যানার এবং পতাকা (Yellow Flag)। উজ্জ্বল হলুদ রঙের সেইসব পতাকায় বড় বড় কালো হরফে লেখা— ‘অধিনায়ক অভিষেক’। এর নিচে ইংরেজিতে লেখা— #FamForTMC। যা মূলত তৃণমূল সমর্থকদের সংহতির বার্তাই বহন করছে।

আরও পড়ুন: ৩০০ বছর পর মন্দিরে পুজোর অনুমতি পেলেন নিম্ন বর্ণের মানুষজন

কিন্তু আচমকা এই হলুদ পতাকার কারণ কী? রাজনৈতিক বিশ্লেষকদের মতে, তৃণমূল কংগ্রেস ইতিমধ্যেই ২০২৬ সালের বিধানসভা নির্বাচনে লড়ার নীল নকশা চূড়ান্ত করতে শুরু করেছে। ভোটের প্রচার থেকে শুরু করে রণকৌশল নির্ধারণ—সব ক্ষেত্রেই বড় ভূমিকা রাখতে চলেছে দলের সোশ্যাল মিডিয়া সেল ও ভোটকুশলী সংস্থা। আগামী ২৩ মার্চ তৃণমূল নেতাদের সঙ্গে এক গুরুত্বপূর্ণ বৈঠক হতে চলেছে, যেখানে চূড়ান্ত হবে নির্বাচনী রণকৌশল।

এই বৈঠকটি হবে এমন সময়ে, যখন মমতা বন্দ্যোপাধ্যায় বিদেশ সফরে থাকবেন। অর্থাৎ, তৃণমূলের ভবিষ্যৎ রণকৌশল নির্ধারণের ভার অনেকটাই অভিষেকের কাঁধে থাকছে। বিশ্লেষকদের মতে, এতে মমতার পূর্ণ সমর্থন ও আস্থা স্পষ্টভাবে প্রতিফলিত হচ্ছে।